**ELŐTERJESZTÉS**

**Szombathely Megyei Jogú Város Közgyűlésének 2024. október 22-i ülésére**

**Beszámoló az Eötvös Loránd Tudományegyetem tevékenységéről Szombathely Megyei Jogú Város Önkormányzatával kötött megállapodás alapján**

Szombathely Megyei Jogú Város Önkormányzata (a továbbiakban: Önkormányzat) 2002. óta támogatja a Savaria Egyetemi Központ (a továbbiakban: SEK) karain folyó képzések magas szintű színvonalának megőrzését, az egyetem szombathelyi egységeinek működését, fejlesztését. A támogatás keretei együttműködési megállapodásban kerültek rögzítésre. Az Eötvös Loránd Tudományegyetemmel (a továbbiakban: ELTE) a SEK ELTE-hez kerülését követően, 2018. március 28-án kötött együttműködési keret-megállapodást a város.

2020-ban a szombathelyi duális gépészmérnök képzés fenntartása érdekében az ELTE, a képzésben közreműködő 13 vállalat, valamint az Önkormányzat között ***külön*** együttműködési megállapodás született, melynek keretében évi 130 millió Ft támogatást biztosít a város az ELTE részére. A megállapodásban foglaltak alapján a támogatást az Önkormányzat az ELTE Informatikai Karán folyó szombathelyi duális gépészmérnöki szakon oktató tanárok bérkiegészítésére és lakhatási támogatására, illetve a szombathelyi Campus működési költségeire biztosítja.

Az együttműködési keret-megállapodás tartalmazza, hogy az ELTE SEK az együttműködés tapasztalatairól, eredményeiről, az aktuális kihívásokról és kérdésekről minden év szeptember 30. napjáig írásbeli beszámolót készít, amelyet az Önkormányzat Közgyűlése a tárgyév október havi ülésén megtárgyal.

A beszámoló elfogadása feltétele a 2024/2025. tanévre szóló támogatás utalásának. A Felek külön megállapodása értelmében a támogatás utalásának további feltétele, hogy

* az egyetem minden év szeptember 30. napjáig írásban tájékoztassa az Önkormányzatot a szombathelyi duális gépészmérnökképzésben részt vevő hallgatói létszámról;
* az egyetem az önkormányzati támogatás összegével a tanévet követően, legkésőbb tárgyév szeptember 30. napjáig szakmai és pénzügyi beszámoló benyújtásával elszámol az Önkormányzat felé,
* az egyetem a szombathelyi duális mérnökképzés keretében a szerződés időtartama alatt minden tanévben indít új évfolyamot, és a képzést Szombathelyről nem helyezi át.

Tájékoztatom a Tisztelt Közgyűlést, hogy az ELTE SEK a beszámolót határidőben megküldte az Önkormányzat részére. A támogatás felhasználásáról benyújtott szakmai beszámoló és pénzügyi összesítés az előterjesztés mellékletét képezi.

A pénzügyi beszámoló keretében benyújtott pénzügyi dokumentumokat az Egészségügyi és Közszolgálati Osztály munkatársai ellenőrizték, a kifizetéseket megállapodások, szerződések, kinevezési okiratok, a kifizetést igazoló dokumentumok támasztják alá, amelyek megfelelnek a támogatási célnak, a támogatás időszakára vonatkoznak. A bizonylatokon szerepel a támogatási szerződés száma, valamint a hitelesítés.

Tájékoztatom továbbá a Tisztelt Közgyűlést, hogy a támogatás összege az együttműködési külön megállapodás alapján 2024-ben (a 2024/25-ös tanévre): 130 millió forint, amely a költségvetésben önálló soron biztosított. Az Önkormányzatnak a támogatás összegét - a szakmai, pénzügyi beszámoló elfogadása esetén - 2024. október 31. napjáig kell átutalnia az egyetem számlájára.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2024. október 11.

 **/: Dr. Nemény András :/**

HATÁROZATI JAVASLAT

**…/2024. (X. 22.) Kgy. számú határozat**

1. Szombathely Megyei Jogú Város Közgyűlése az Eötvös Loránd Tudományegyetem által - az Önkormányzat és az Egyetem között a szombathelyi duális gépészmérnök képzés fenntartására vonatkozóan megkötött együttműködési külön megállapodás I.6. pontja alapján – benyújtott szakmai és pénzügyi beszámolót elfogadja.
2. A Közgyűlés felkéri a polgármestert, hogy az Egyetem 2024/2025. tanévre vonatkozó támogatásának utalásáról intézkedjen.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője /

**Határidő:** azonnal (az 1. pont vonatkozásában)

 2024. október 31. (a 2. pont vonatkozásában)